
Zöld állításokkal bővül a fogyasztóvédelmi törvény „feketelistája”
Szeptember 27-től új, szigorúbb elvárásoknak kell megfelelniük a vállalkozásoknak, ha kereskedelmi kommunikációjuk során zöld állításokat kívánnak alkalmazni. Bár a „feketelistára” kerülő gyakorlatok közül a Gazdasági Versenyhivatal (GVH) nem egyet már korábban is vizsgált, az új uniós szabályok most zéró toleranciát hirdetnek ezen megtévesztésekkel szemben.
Európai Uniós jogszabályi változások eredményeként – a fogyasztók zöld átállásban való szerepvállalásának a tisztességtelen gyakorlatokkal szembeni hatékonyabb védelem és a hatékonyabb tájékoztatás révén történő növelése érdekében – 2026. szeptember 27-étől Magyarországon is szigorúbb szabályok vonatkoznak majd a vállalatok kommunikációja során alkalmazható fenntarthatósági állításokra. Az ún. EmpCo irányelvet 2024 elején fogadta el az Európai Parlament és a Tanács. Az irányelv célja, hogy szigorúbb fellépést tegyen lehetővé a megtévesztő zöld kommunikációval szemben, ezzel erősítve a fogyasztók védelmét.
Az irányelv Magyarországi átültetéséről szóló törvényt 2025. december 16-án hirdették ki, így kicsivel több mint 9 hónap állt a vállalkozások rendelkezésére, hogy megismerjék a legújabb elvárásokat. Ennek megfelelően a törvény hatályba lépését követően már nem lesz türelmi idő az új elvárások betartását illetően. A változás legfontosabb része, hogy összesen 12 új ponttal bővül ki a fogyasztókkal szembeni tisztességtelen kereskedelmi gyakorlat tilalmáról szóló törvény (Fttv.) mellékletében található felsorolás, avagy az ún. „feketelista”.
A „feketelistás” tényállások lényege, hogy ezek minden esetben – a törvény erejénél fogva, a körülményektől függetlenül – tisztességtelen kereskedelmi gyakorlatnak minősülnek. Ezek alkalmazása esetén a GVH nem mérlegel és semmilyen további külön feltételnek nem kell teljesülnie, így az sem vizsgálandó, hogy a gyakorlat befolyásolta-e az ügyleti döntést, mivel ezt a jogalkotó már vélelmezte e magatartások vonatkozásában. Egy-egy feketelistás pont esetében a jogsértés megállapításához csak azt kell vizsgálni, hogy az jogszabályban foglalt tényállási elemek megvalósultak-e.
A lista (a teljesség igénye nélkül) pl. az alábbi tisztességtelen kereskedelmi gyakorlatnak minősülő tényállásokkal bővül ki:
olyan fenntarthatósági címke feltüntetése, amely nem valamilyen tanúsítási rendszeren alapul, illetve amelyet nem a hatóságok vezettek be;
a környezetbarát jellegre vonatkozó általános állítás megfogalmazása, ha a vállalkozás nem képes igazolni az állításra vonatkozó elismerten kiváló környezetvédelmi teljesítményt;
annak állítása – a szén-dioxid-kibocsátás ellentételezése alapján –, hogy egy áru az üvegházhatásúgáz-kibocsátás szempontjából semleges, mérsékelt vagy pozitív hatással van a környezetre; ha a vállalkozás a kínálata megkülönböztető jegyeként mutatja be azokat az európai uniós jogi aktusban vagy jogszabályban előírt követelményeket, amelyek az európai uniós piacon az érintett termékkategóriába tartozó valamennyi termékre vonatkozóan alkalmazandók;
a szoftverfrissítés szükségesként való feltüntetése, miközben az csak a funkcionalitási tulajdonságokat javítja;
az áruk javíthatóként történő feltüntetése, ha azok nem javíthatók;
a fogyasztó arra való ösztönzése, hogy az áru fogyóeszközeit korábban cserélje ki vagy töltse fel, mint ahogy arra műszaki okból szükség lenne.
Látható, hogy az EmpCo irányelv és azzal összhangban az Fttv. új rendelkezései a klasszikus „zöld” állítások szigorúbb követelményei mellett olyan új szempontokat is előtérbe helyez, mint a szoftverfrissítések átlátható kommunikációja, valamint a termékek tartósságára és javíthatóságára vonatkozó állítások megalapozottsága.
Az új rendelkezések megtalálhatók az Fttv. 2026. szeptember 27-től hatályos állapotában. Fontos, hogy ezek a szigorítások, nem csak egyes termékcsoportokra, vagy iparágakra terjednek ki. Ezzel összhangban a GVH azt javasolja, hogy azon vállalkozások, amelyek eddig nem tették, mindenképpen egyeztessenek a kérdéskörben jártas jogi tanácsadókkal az esetleges jogsértések elkerülése érdekében. A versenyhatóság felhívja a vállalkozások figyelmét, hogy a zöld állításokat tartalmazó kereskedelmi kommunikációjuk kialakítása során mindig körültekintően járjanak el, és szeptember 27-től az Fttv. új rendelkezéseinek is feleljenek meg.
A Gazdasági Versenyhivatal az elmúlt években kiemelten foglalkozik az ún. „zöld állításokkal”. 2024 januárjában publikálta a kérdéskört vizsgáló piacelemzését, amely rávilágított többek között arra, hogy sok esetben nem egyértelműek, zavarosak a zöld reklámüzenetek, a fogyasztók jelentős része pedig nincs tisztában az egyes állítások és jelölések pontos tartalmával, illetve jelentésével. A GVH a vállalkozásokat segítő tanácsait Zöld marketing útmutatójában foglalta össze, amelyet az EmpCo irányelv hatályba lépését és gyakorlati alkalmazását követően, aktualizálni fog a legfrissebb vizsgálati tapasztalatai alapján. A fogyasztókat a Gondolja Végig Higgadtan! kampánysorozata keretében segíti a versenyhatóság zöld üzenetekkel kapcsolatos eligazodásban.

